礼记菁华录 卷四
侯官吴曾祺评注
礼器云者。言使人成其生质之美。如置器焉。必求其适用是也。易云立成器以为天下利。即此器也。陈氏澔谓器兼二义而言。一是学礼者成德器之美。一是行礼者明用器之制。此二说后说近之。若主前一说。则礼之言器者多矣。何此独以是名也。
礼器是故大备。大备盛德也。礼释回。增美质。措则正。施则行。其在人也。如竹箭之有筠也。如松柏之有心也。二者居天下之大端矣。故贯四时而不改柯易叶。故君子有礼。则外谐而内无怨。故物无不怀仁。鬼神飨德。以礼为治身之器故能大备其成人之行至于大备则其德盛矣礼之为用能消释人回邪之心而增益其材质之美措诸身则无往不正施诸事则无往不达以人之一身言之如竹箭之有筠足以致饰于外如松柏之有心足以贞固于内大端犹言大节君子之人有此礼故外人之疏远者无不谐协内人之亲近者无所怨憾人归其仁神歆其德也
发端言成德之事。竹箭喻文。松柏喻质。文质备而后谓之成人。
礼时为大。顺次之。体次之。宜次之。称次之。尧授舜。舜授禹。汤放桀。武王伐纣。时也。诗云。匪革其犹。聿追来孝。时者天之所为故为大诗大雅文王有声之篇革急也犹与猷通谋也聿惟也言文王之作丰邑初非急于成己之谋惟欲追先人之事而致其方来之孝以不坠先业耳
天地之祭。宗庙之事。父子之道。君臣之义。伦也。天地宗庙父子君臣四者乃自然之序故曰伦伦不可紊故顺次之
以伦言顺。以义言宜。皆变文以见义也。
社稷山川之事。鬼神之祭。体也。社稷山川鬼神之礼各随其体之轻重而为礼之隆杀故曰体次之
丧祭之用。宾客之交。义也。既于义不得不然必须随事合宜故曰宜次之
羔豚而祭。百官皆足。大牢而祭。不必有余。此之谓称也。诸侯以龟为宝。以圭为瑞。家不宝龟。不藏圭。不台门。言有称也。家谓大夫台门者门之两旁筑土为台于其上起屋大夫不然各称其分守也故曰称次之
礼有以多为贵者。天子七庙。诸侯五。大夫三。士一。一庙下士也适士则二庙
天子之豆二十有六。此天子朔食之豆数
诸公十有六。上公也更相朝时堂上之豆数
诸侯十有二。侯伯子男相朝时堂上之豆数
上大夫八。下大夫六。皆谓主国食使臣堂上之豆数
诸侯七介七牢。大夫五介五牢。介副也上介一人余为众介牢太牢也诸侯朝天子天子以太牢赐之
天子之席五重。诸侯之席三重。大夫再重。天子祫祭其席五重诸侯席三重者相朝时宾主皆然也
天子崩七月